บาทเปิด 32.60/62 อ่อนค่า
เงินบาทเปิดตลาด 32.60/62 อ่อนค่า หลังดอลล์แข็ง รับเฟดส่งสัญญาณขึ้นดอกเบี้ยในรอบหน้า
18 ต.ค. 2561

เงินบาทเปิดตลาด 32.60/62 อ่อนค่า หลังดอลล์แข็ง รับเฟดส่งสัญญาณขึ้นดอกเบี้ยในรอบหน้า
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 32.60/62 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 32.52 บาท/ดอลลาร์
วันนี้เงินบาทยังมีแนวโน้มอ่อนค่า จากปัจจัยของนักลงทุนที่มีความเชื่อมั่นมากขึ้นว่าในการประชุมธนาคารกลางสหรัฐ (เฟด) ช่วงเดือนธ.ค.นี้ เฟดจะมีการปรับขึ้นอัตราดอกเบี้ยนโยบายค่อนข้างแน่นอน หลังจากที่เห็นเฟดเปิดเผยรายงานการประชุม ของเดือนก.ย.ไปเมื่อวานนี้
"เมื่อวานเฟดเผยรายงานประชุมออกมา ทำให้นักลงทุนมีความมั่นใจมากขึ้นถึง 80% ว่าการประชุมเฟดรอบหน้าในเดือนธ.ค.นี้ จะปรับขึ้นดอกเบี้ยแน่นอน ซึ่งส่งผลให้ดอลลาร์ปรับแข็งค่าขึ้น" นักบริหารเงินระบุ